Document ID: 31992R1007

ΚΑΝΟΝΙΣΜΟΣ (ΕΟΚ) αριθ. 1007/92 ΤΗΣ ΕΠΙΤΡΟΠΗΣ της 23ης Απριλίου 1992 για την πρόβλεψη χορήγησης αντισταθμιστικής αποζημίωσης στις οργανώσεις παραγωγών για τους τόνους που παραδόθηκαν στη βιομηχανία κονσερβών κατά τη διάρκεια της περιόδου από 1ης Ιουλίου μέχρι 30 Σεπτεμβρίου 1991
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 3687/91 του Συμβουλίου της 28ης Νοεμβρίου 1991 περί κοινής οργανώσεως αγορών στον τομέα των προϊόντων αλιείας (1), και ιδίως το άρθρο 20 παράγραφος 10,
Εκτιμώντας:
ότι η αντισταθμιστική αποζημίωση που αναφέρεται στο άρθρο 20 του κανονισμού (ΕΟΚ) αριθ. 3687/91 χορηγείται υπό ορισμένες προϋποθέσεις στις οργανώσεις παραγωγών τόνου της Κοινότητας, για τις ποσότητες τόνου που παραδόθηκαν στη βιομηχανία κονσερβών κατά τη διάρκεια της τρίμηνης περιόδου την οποία αφορούν οι διαπιστώσεις σχετικά με τις τιμές, δεδομένου ότι συγχρόνως η μέση τριμηνιαία τιμή στην κοινοτική αγορά και η τιμή "ελεύθερο στα σύνορα" βρίσκονται σε επέπεδα χαμηλότερα από το 93 % της κοινοτικής τιμής στην παραγωγή του εν λόγω προϊόντος-
ότι η ανάλυση της κατάστασης στην κοινοτική αγορά επέτρεψε να διαπιστωθεί ότι, για ορισμένα είδη και παρουσιάσεις του εξεταζομένου προϊόντος, κατά την περίοδο από 1ης Ιουλίου έως 30 Σεπτεμβρίου 1991, τόσο η μέση τριμηνιαία τιμή της αγοράς όσο και η τιμή "ελεύθερο στα σύνορα" που αναφέρονται στο άρθρο 20 του κανονισμού (ΕΟΚ) αριθ. 3687/91 βρίσκονται σε επίπεδα χαμηλότερα από το 93 % της ισχύουσας κοινοτικής τιμής στην παραγωγή, η οποία καθορίστηκε με τον κανονισμό (ΕΟΚ) αριθ. 3551/90 του Συμβουλίου της 20ής Νοεμβρίου 1990 περί του καθορισμού, για την αλιευτική περίοδο 1991, της κοινοτικής τιμής στην παραγωγή των τόνων που προορίζονται για τη βιομηχανία των κονσερβών των προϊόντων που υπάγονται στον κωδικό ΣΟ 1604 (2)-
ότι οι ποσότητες που είναι επιλέξιμες για τη χορήγηση αντισταθμιστικής αποζημίωσης, κατά την έννοια του άρθρου 20 παράγραφος 2 του κανονισμού (ΕΟΚ) αριθ. 3687/91, δεν δύνανται να υπερβαίνουν σε καμία περίπτωση για το συγκεκριμένο τρίμηνο τα όρια που αναφέρονται στην παράγραφο 4 του εν λόγω άρθρου-
ότι οι ποσότητες που επωλήθησαν και παραδόθηκαν κατά τη διάρκεια του συγκεκριμένου τριμήνου στη βιομηχανία κονσερβών που βρίσκεται εντός του τελωνειακού εδάφους της Κοινότητας είναι μεγαλύτερες, για τον λευκό τόνο από αυτές που επωλήθησαν και παρεδόθησαν κατά τη διάρκεια του ιδίου τριμήνου τις τρεις τελευταίες αλιευτικές περιόδους- όσον αφορά τον τόνο με κίτρινα πτερύγια βάρους κατώτερου των 10 χιλιογράμμων είναι μεγαλύτερες από το 110 % των ποσοτήτων που επωλήθησαν και παρεδόθησαν κατά τη διάρκεια του ιδίου τριμήνου των αλιευτικών περιόδων 1984 έως 1986- ότι, αυτές οι ποσότητες ξεπερνούν τα καθορισθέντα όρια από τον κανονισμό (ΕΟΚ) αριθ. 3687/91 του άρθρου 20 παράγραφος 4 δεύτερη περίπτωση για το ένα είδος και τρίτη περίπτωση για το άλλο είδος και ότι πρέπει για τα προϊόντα αυτά να περιοριστεί ο συνολικός όγκος των ποσοτήτων που είναι δυνατόν να επωφεληθούν της αποζημίωσης και να οριστεί η κατανομή αυτών των ποσοτήτων μεταξύ των ενδιαφερομένων ομάδων των παραγωγών, ανάλογα με την προσαρμογή τους κατά τη διάρκεια του ιδίου τριμήνου των αλιευτικών περιόδων 1984-1986.
ότι, ως εκ τούτου, πρέπει να αποφασισθεί, σύμφωνα με τον κανονισμό (ΕΟΚ) αριθ. 2381/89 της Επιτροπής της 2ας Αυγούστου 1989 για τον καθορισμό των λεπτομερειών εφαρμογής σχετικά με τη χορήγηση αντισταθμιστικής αποζημίωσης για τους τόνους που προορίζονται για τη βιομηχανία των κονσρβών (3), η χορήγηση αντισταθμιστικής αποζημίωσης για την περίοδο από την 1η Ιουλίου έως τις 30 Σεπτεμβρίου 1991 για τα εν λόγω προϊόντα-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Προϊόντων Αλιείας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η αντισταθμιστική αποζημίωση που αναφέρεται στο άρθρο 20 του κανονισμού (ΕΟΚ) αριθ. 3687/91 εφαρμόζεται για την περίοδο από 1ης Απριλίου έως 30 Ιουνίου 1991 για τα κάτωθι προϊόντα και εντός των ορίων των ποσών που καθορίζονται κατωτέρω:
(σε Ecu/ανά τόνο)
Προϊόντα Ανώτατο ποσό αποζημίωσης κατά την έννοια του άρθρου 20 παράγραφος 3 πρώτη και δεύτερη περίπτωση του κανονισμού (ΕΟΚ) αριθ. 3687/91 Τόνοι με κίτρινα πτερύγια, ολόκληροι, βάρους άνω των 10 kg 128 Τόνοι με κίτρινα πτερύγια, ολόκληροι, βάρους μικρότερου των 10 kg 103 Παλαμίδα ολόκληρη 80 Τόνοι λευκοί 111
Άρθρο 2
1. Ο συνολικός όγκος των ποσοτήτων που είναι δυνατόν να επωφεληθούν της αποζημίωσης περιορίζεται ως εξής:
- Τόνοι με κίτρινα πτερύγια, βάρους
άνω των 10 kg: 16 502 τόνοι
- Τόνοι με κίτρινα πτερύγια, βάρους
μικρότερου των 10 kg: 3 313 τόνοι
- Παλαμίδα: 14 159 τόνοι
- Τόνοι λευκοί: 68 τόνοι
2. Οι εν λόγω ποσότητες για τον τόνο με κίτρινα πτερύγια βάρους μικροτέρου των 10 kg και του λευκού τόνου κατανέμονται μεταξύ των ενδιαφερομένων οργανώσεων παραγωγών σύμφωνα με το παράρτημα.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Απριλίου 1992.

Labels: 11
6